section_heading: Opis
paragraph_text: Crkva je jednobrodna građevina s pravokutnom apsidom, a karakterističan je i sačuvani pokrov od kamenih ploča. Na pročelju se nalazi ulaz flankiran dvama pravokutnim prozorima sa svake strane, a nad ulazom se nalazi nadvratnik ranoromaničkih stilskih karakteristika ukrašen vegetabilnim motivom lišća i križem. Nadvratnik ukazuje na moguće datiranje crkve u period romanike, a trenutačni izgled crkve i pročelja je tijekom vremena značajno stilski izmijenjen. Oko crkve se nalazi groblje kasnog srednjeg i ranog novog vijeka (14. – 16. st.) prepoznatljivo po masivnim kamenim nadgrobnim pločama.